Den amerikanske investeringsbank Goldman Sachs har sat 7,5 millioner aktier i Dong Energy til salg.

Det skriver Bloomberg News.

Andelen af aktier, som investeringsbanken har sat til salg, svarer til 1,78 procent af Dongs samlede aktiekapital. Efter salget vil Goldman Sachs ifølge Bloomberg eje 2,7 procent af aktiekapitalen i energiselskabet.

Læs også : Goldman Sachs sætter Dong-aktier for milliarder til salg

Ved onsdagens lukkekurs på børsen har aktieposten en værdi af 2,47 milliarder kroner.

Investeringsbanken solgte også en stor aktiepost i maj i år. Dengang vurderede investeringsøkonom Per Hansen fra Nordnet, at det var et skridt på vejen mod, at Goldman Sachs er på vej helt ud af Dong.

- Det mest sandsynlige er, at Goldman Sachs ikke længere er aktionær i Dong, når vi når slutningen af 2017, sagde Per Hansen i den forbindelse.

Solgt aktier af flere omgange

Goldman Sachs har i løbet af året løbende solgt ud af sine aktier i Dong Energy.

I maj solgte investeringsbanken en aktiepost, der havde en markedsværdi på over 2,4 milliarder kroner, og i februar satte banken en post til salg på en værdi af lige knap 5,8 milliarder kroner.

Goldman Sachs blev medejere i Dong, da den danske stat solgte ud af selskabet i 2014.

Læs også : Dårlig timing: Dong kunne have solgt olieforretningen over tre gange dyrere

Investeringsbanken lagde beslag på lidt under 20 procent af aktierne i Dong ved salget.

Salget førte til politisk ballade og massiv kritik af den daværende regering blandt andet for at hemmeligholde informationer omkring salget.

SF sad i regering med Socialdemokratiet og De Radikale på det tidspunkt og stemte for salget. Det førte til så megen intern splid i partiet, at SF endte med at træde ud af regeringen.